Virallinen lehti nro C 076 , 11/03/1998 s. 0077



KIRJALLINEN KYSYMYS E-2106/97 komissiolle esittäjä(t): Gérard Caudron (PSE) (23. kesäkuuta 1997) Aihe: Tekstiilialan toimintasuunnitelma Ranskan uusi tekstiiliteollisuutta koskeva suunnitelma näyttää pitkällisen epäröinnin jälkeen saaneen komission hyväksynnän. Tekstiilialan tuottajat ja työntekijät ovat kuitenkin yhä huolestuneita sen toimeenpanosta. Monien mielestä tekstiiliala voi säilyä eurooppalaisen teollisuuden kantavana alana, mikäli se kykenee sopeutumaan nykyisiin markkinaolosuhteisiin. Kaikkien tiedossa on kuitenkin, että nykyiset, joskus epärehelliset ja joka tapauksessa epäoikeudenmukaiset kilpailuolosuhteet saavat meidät vaatimaan erityistoimenpiteitä. Voiko komissio näin ollen ilmoittaa, mitkä ovat sen tätä alaa koskevat aikomukset ja, erityisesti, kertoa, mitkä olivat useiden vuoden 1996 aikana pyydettyjen lausuntojen tulokset? Voiko se myös täsmentää, miten tekstiiliteollisuudelle annetaan erityisasema laajemmassa teollisuusstrategiassa? Komission jäsenen Martin Bangemannin komission puolesta antama vastaus (4. syyskuuta 1997) Komissio teki 9. huhtikuuta 1997 lopullisen päätöksen ((KOM(97)1162 lopullinen )), jossa se ilmoittaa kielteisen kantansa Ranskassa koeluonteisesti täytäntöön pantuihin tekstiili-, vaatetus-, nahka- ja jalkinealan sosiaalimaksujen alentamistoimiin. Komissio katsoo, että yritysten olisi pitänyt vastata tietyn toimialan työmarkkinaosapuolten välisin sopimuksin päätetyistä maksuista. Komissio arvioi, että tätä valtion toimenpidettä on pidettävä luonteeltaan kokonaan valtiontukena. Tuen toimialakohtaisuus ei antanut komissiolle mahdollisuutta myöntää työllisyystukea koskevien suuntaviivojen ((EYVL C 334,12.12.1995. )) mukaisia poikkeuksia. Ranskan viranomaiset ovat tämän päätöksen johdosta ilmoittaneet aikomuksestaan antaa komissiolle tiedoksi uuden maksuhelpotuksia koskevan suunnitelman. Komissio yhtyy parlamentin jäsenen näkemykseen, jonka mukaan tekstiiliala voi säilyä eurooppalaisen teollisuuden kantavana alana. Tältä osin komissio valvoo, että Kansainvälisen kauppajärjestön (WTO) kansainvälisestä kilpailusta laatimia sääntöjä ja määräyksiä noudatetaan tiukasti, ja käyttää edelleen toimivaltaansa kuuluvia välineitä kansainvälisiä sitoumuksia noudattaen. Komissio antoi tästä asiasta neuvostolle ja parlamentille kaksi tiedonantoa vuonna 1996. Toinen niistä koskee tekstiili- ja vaatetusalan kansainvälistä kehitystä ((KOM(95)447 lopullinen )), ja teollisuusministerien neuvosto käsitteli sitä maaliskuussa 1996 pitämässään kokouksessa. Toinen tiedonanto koskee alihankintatoiminnan kilpailukykyä tekstiili- ja vaatetusalalla ((KOM(96)210 lopullinen )), ja neuvosto käsitteli sitä marraskuussa 1996. Lisäksi työmarkkinaosapuolten, jäsenvaltioiden ja komission yhteiset työryhmät tarkastelivat toimialaan liittyviä ongelmia vuoden 1996 lopulla ja vuoden 1997 alussa. Komissio valmistelee työmarkkinaosapuolten laatiman kertomuksen perusteella arviota tästä menettelystä ja kertomuksen johdosta tehtävistä päätelmistä. Tekstiili- ja vaatetusalan teollinen strategia määritellään komission teollisuuspolitiikan suuntaviivoissa, jotka on vahvistettu useassa viimeaikaisessa tiedonannossa ((¨Teollisuuspolitiikka avoimessa kilpailuympäristössä - Yhteisön lähestymistavan suuntaviivat¨ - KOM(90)556 lopullinen; ¨Euroopan unionin teollisuuden kilpailukykypolitiikka¨ - KOM(94)319 lopullinen; ¨Euroopan teollisuuden kilpailukyvyn esikuva-analyysi¨ - KOM(96)463 lopullinen. )). Suuntaviivojen käsittelytapa on horisontaalinen, mutta niissä otetaan huomioon myös toimialakohtaiset erityspiirteet. Komission tekemien aloitteiden johdonmukaisuus varmistetaan tavoittein, joilla pyritään takaamaan teollisuudenalan myönteinen toimintaympäristö sekä kehittämään ja vahvistamaan Euroopan unionin tekstiili- ja vaatetusalalle ominaisia kilpailuetuja.